**Oglinda sorții**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plouă peste lume cu adânci suspine,

Iar speranța nouă tinde spre ocult,

Așteptăm o rază care să ne-aline,

Retrezind zglobie-al fericirii cult.

Îngerii de ceară nu ne mai ascultă,

Rugăciuni febrile tremură în van,

Copleșiți de reguli și mâhnire multă,

Aruncăm credința peste paravan.

Suflete de gheață, ca-ntr-o bibliotecă,

Zeci de pagini goale lin își răsfoiesc,

Ofilita soartă-și plimbă pe potecă,

Avansând rănită, zâmbetul grotesc.

În oglinda vie ne privim cu teamă,

Îngroziți de-abisul ce-l putem vedea,

Respirând cuminte, ne-ndreptăm spre vamă,

Croșetăm fantasme după o perdea.

Stăm zidiți în ocne de singurătate,

Îmbrăcați în straie de circari banali,

Deghizarea-n iarnă n-am pus-o deoparte,

Ne-am rămas, în viață, cei mai mari rivali.